*Zoharita* er et skuespill av Jenova Martin
**Jenova Martin** (født i 1863, død i 1937) var fra 1907 til 1913 den første presidenten for Scandinavian Woman Suffrage Association (SWSA), som kjempet for innføring av allmenn stemmerett for kvinner i USA. I tillegg var Martin poet, dramatiker og essayist, og fokuserte mer på disse aktivitetene fra 1914 og fremover. Hennes mest kjente skuespill er *Zoharita*, som hun publiserte under pseudonymet «Mistocles».

Tidlig liv og bakgrunn
----------------------

Det er svært lite informasjon om Jenova Martins tidlige liv. Det er kjent at hun er av norsk slekt og var født i Norge, men utvandret fra Oslo til USA i 1882.

Hun skal ha vært gift, men ektefellens navn og eventuelle barn er ukjent. Det antas at mannen hennes tilhørte arbeiderklassen. Hun bodde i USA fram til hun døde i sitt hjem i Minneapolis i 1937.

Kampen for kvinners stemmerett
------------------------------

Fra 1907 til 1914 tok Jenova Martin aktivt del i den amerikanske stemmerettsbevegelsen for kvinner. Hun var den første presidenten i Scandinavian Woman Suffrage Association (SWSA), fra 1907 til 1913. Etter at hun trakk seg, ble hun etterfulgt av suffragetten Nanny Mattson Jaeger, som var datter av den svenskfødte politikeren Hans Mattson (1832–1892) og gift med den norskfødte avisredaktøren Luth Jæger.

Mens hun var president for SWSA satte Martin et stort fokus på SWSAs etnisitet. Ved å se alle skandinaviske innvandrergrupper (norske, svenske og danske) under ett, ville medlemsmassen overgå alle skandinaviske individuelle grupper. Som nordmann rekrutterte Martin mange andre norske medlemmer gjennom ulike norske kulturarrangementer, som skuespill, taler og lobbykampanjer. Hun var opptatt av å ivareta den skandinaviske kulturarven, i motsetning til Nanny Jaegers som var forkjemper for at skandinavene skulle assimileres i den amerikanske befolkningen.

Det er kjent at Jenova Martin holdt taler på både norsk og engelsk mens hun sanket støtte til arbeidet for kvinners rettigheter; da Minnesotas nabostat Nord-Dakota skulle ta stilling til kvinners stemmerett i 1914, reiste Martin dit for å holde taler på begge språk og gi råd til suffragettene i nabostaten. Hennes mest kjente tale er *The Great Awakening*, som hun fremførte på årsmøtet til Minnesota Woman Suffrage Association (MWSA) i 1908.

Sosialistisk engasjement
------------------------

Etter å ha gått ut av SWSA i 1913, begynte Martin å fokusere mer på den sosialistiske bevegelsen. Hun skrev og foreleste om disse emnene, og brukte mindre tid på stemmerettsbevegelsen etter 1914.

Forfatterskap (utvalg)
----------------------

### Skuespill

* *Zoharita. A Play in five Acts*

### Taler

* *The Great Awakening*

Referanser
----------

1. 1 2 3  «Aftenposten, mandag 12.04.1937». *www.nb.no*. Aftenposten. 12. april 1937. Besøkt 18. april 2023. «Den kjente norskfødte kvinnesaksforkjemper fru Jenova Martin er død i sitt hjem i Minneapolis, 71 år gammel. Hun utvandret fra Oslo i 1882 (---)»
2. 1 2 3 4 5  Anna Marie Peterson (2011–2012). «"Adding 'A Little Suffrage Spice to the Melting Pot': Minnesota's Scandinavian Woman Suffrage Association." Minnesota History 67, no. 8 (Winter 2011)» (PDF). Arkivert fra originalen (PDF) 18. april 2023. Besøkt 10. april 2023. CS1-vedlikehold: Datoformat (link)
3. 1 2 3 4 5  «Jenova Martin». *Minnesota Historical Society* **(engelsk)**. Besøkt 18. april 2023.
4. 1 2  Mistocles; Martin, Jenova (1917). *Zoharita, play in five acts*. Minneapolis: Hamann press.
5. ↑  Anja. Bakken,. *Our country gives us the vote--America refuses it : Norwegian-American suffrage workers in Brooklyn and Minneapolis, 1880-1920, and their gendered sense of ethnicity*. OCLC 44002243.
6. ↑  «Luth Jæger död». *Minneapolis Tidende*. Minnesota, USA. 10. desember 1925.
7. ↑  «Scandinavian Woman Suffrage Association | MNopedia». *www.mnopedia.org*. Besøkt 18. april 2023.
8. ↑  Victoria Cudmore, undergraduate, State University College at Oneonta. «Biographical Sketch of Jenova Martin». *documents.alexanderstreet.com*. Alexander Street Documents. Besøkt 18. april 2023. «Martin wrote poetry, plays, and books as well as delivered suffragist speeches in her native language. In 1914, for example, when the legislature in North Dakota prepared to vote on an women's suffrage amendment to the state constitution, Martin traveled to the state to deliver speeches in both English and Norwegian, and to advise suffragists there.»